TNITY ออกหุ้นกู้ 2 ชุด รวม 400 ลบ. ชูดบ. 3.20-3.80% ขายสถาบัน-รายใหญ่ 27 พ.ค.-2 มิ.ย.64
TNITY ออกหุ้นกู้ 2 ชุด รวม 400 ลบ. ชูดบ. 3.20-3.80% ขายสถาบัน-รายใหญ่ 27 พ.ค.-2 มิ.ย.64 หวังเสริมสภาพคล่องกิจการ-ขยายการดำเนินธุรกิจ
25 พ.ค. 2564

ดร.วิศิษฐ์ องค์พิพัฒนกุล กรรมการผู้จัดการ บริษัทหลักทรัพย์ ทรีนีตี้ จำกัด ในฐานะผู้จัดการการจัดจำหน่ายหุ้นกู้ บริษัท ทรีนีตี้ วัฒนา จำกัด (มหาชน) หรือ TNITY เปิดเผยว่า เตรียมเปิดเสนอขายหุ้นกู้ TNITY ครั้งที่ 3/2564 ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ ให้แก่ผู้ลงทุนสถาบันและ/หรือผู้ลงทุนรายใหญ่ โดยกำหนดจำนวนจองซื้อขั้นต่ำ 500,000 บาท และทวีคูณครั้งละ 100,000 บาท เปิดให้จองซื้อ ระหว่างวันที่ 27-28, 31 พ.ค. และ 1-2 มิ.ย.2564
โดยหุ้นกู้ดังกล่าว มีจำนวน 2 ชุด มูลค่ารวมไม่เกิน 400 ล้านบาท รายละเอียดดังนี้
ชุดที่ 1 มีอายุ 11 เดือน 6 วัน อัตราดอกเบี้ยคงที่ร้อยละ 3.20 ต่อปี จ่ายดอกเบี้ยทุก 3 เดือน ครบกำหนดไถ่ถอนปี 2565 เสนอขายไม่เกิน 100,000 หน่วย คิดเป็นมูลค่าไม่เกิน 100 ล้านบาท โดยมีจำนวนหุ้นกู้ที่สำรองเพื่อการเสนอขายเพิ่มเติมไม่เกิน 100,000 หน่วย คิดเป็นมูลค่าไม่เกิน 100 ล้านบาท รวมมูลค่าหุ้นกู้ทั้งสิ้น ไม่เกิน 200 ล้านบาท
ชุดที่ 2 มีอายุ 2 ปี 2 วัน อัตราดอกเบี้ยคงที่ร้อยละ 3.80 ต่อปี จ่ายดอกเบี้ยทุก 3 เดือน ตลอดอายุหุ้นกู้ ครบกำหนดไถ่ถอนปี 2566 เสนอขายไม่เกิน 100,000 หน่วย คิดเป็นมูลค่าไม่เกิน 100 ล้านบาท โดยมีจำนวนหุ้นกู้ที่สำรองเพื่อการเสนอขายเพิ่มเติมไม่เกิน 100,000 หน่วย คิดเป็นมูลค่าไม่เกิน 100 ล้านบาท รวมมูลค่าหุ้นกู้ทั้งสิ้นไม่เกิน 200 ล้านบาท
สำหรับวัตถุประสงค์การใช้เงิน เพื่อใช้เป็นเงินทุนหมุนเวียน และขยายการดำเนินธุรกิจของบริษัทและบริษัทในกลุ่ม คาดว่าจะนำเงินที่ได้จากการเสนอขายหุ้นกู้ในครั้งนี้ ไปใช้ในการดำเนินการดังกล่าวภายในเดือน มิ.ย.2564